[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 28.5.2008

KOM(2008) 333 endelig

HENSTILLING FRA KOMMISSIONEN TIL RÅDET

om at bemyndige Kommissionen til at føre forhandlinger om udarbejdelse af et internationalt juridisk bindende instrument vedrørende havnestatsforanstaltninger, der skal forebygge, afværge og standse ulovligt, urapporteret og ureguleret fiskeri

I. BEGRUNDELSE

På det seneste møde i FAO's Fiskerikomité (COFI) blev det besluttet at udarbejde et internationalt juridisk bindende instrument vedrørende havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (IUU-fiskeri), og fremlægge det på COFI's 28. møde i februar 2009[1].

En eksperthøring om emnet fandt sted i september 2007 i Washington.

I forbindelse med et møde den 23.-27. juni 2009 vil der blive afholdt en teknisk høring, som er åben for alle FAO's medlemmer, med henblik på at færdiggøre udkastet til det internationale instrument vedrørende havnestatsforanstaltninger.

Havnestatsforanstaltninger er udpeget som et nøgleredskab i det internationale samfunds bekæmpelse af IUU-fiskeri. Det har konkret ført til, at FAO i 2005 vedtog en model for havnestatsforanstaltninger som led i bekæmpelsen af IUU-fiskeri. Modellen indeholder de minimumsstandarder, som bør understøtte de foranstaltninger, staterne vedtager med henblik på at overvåge, kontrollere og inspicere fiskerfartøjer, som sejler under fremmed flag og ønsker at benytte sig af deres havne. Der er tale om et frivilligt og ikke-bindende instrument.

Derudover har nogle regionale fiskeriforvaltningsorganisationer indført bindende havnestatsmekanismer, som disse organisationers parter skal anvende til at overvåge lovligheden af landing, omladning og andre aktiviteter i deres havne. Der er også indført særlige regler i nogle regionale fiskeriforvaltningsorganisationer med det formål at nægte havneadgang for fiskerfartøjer, som er opført på en af de pågældende organisationers liste for at have udøvet eller støttet IUU-fiskeri.

Fællesskabet er medlem af FAO og 13 regionale fiskeriforvaltningsorganisationer. Havnestatsmekanismer, som er vedtaget i fiskeriforvaltningsorganisationernes regi, er blevet indarbejdet i fællesskabslovgivningen. Fællesskabslovgivningen indeholder også generelle bestemmelser for tredjelandes fiskerfartøjers landing af fiskerivarer i Fællesskabets havne.

Bekæmpelse af IUU-fiskeri er et vigtigt element i den fælles fiskeripolitik, og Fællesskabet bør derfor være i stand til at fremme internationalt samarbejde i dette anliggende og deltage aktivt og konstruktivt i forhandlingerne om et internationalt instrument for havnestatsforanstaltninger.

Derudover bør følgende bemærkes:

- på linje med Domstolens faste retspraksis (baseret på Kramer et al og stadfæstet ved utallige lejligheder) har Fællesskabet eksklusiv ekstern kompetence i spørgsmål om fiskeri, når det gælder bevarelse af havets biologiske ressourcer

- Kommissionen vedtog den 17. oktober 2007 forslaget til forordning om IUU-fiskeri

- I Fællesskabets kompetenceerklæring, som blev udfærdiget ved tiltrædelsen af FAO, hedder det i punkt I, litra b), at Fællesskabet har eksklusiv kompetence i spørgsmål om fiskeri, når det gælder bevarelse af havets biologiske ressourcer

- I punkt 2.1 i den interinstitutionelle aftale mellem Rådet og Kommissionen, som blev indgået efter Fællesskabets tiltrædelse af FAO, hedder det, at Kommissionen griber ind og stemmer på vegne af Fællesskabet i spørgsmål, hvor Fællesskabet har eksklusiv kompetence

- I sag C-25/94 vedrørende FAO's adfærdskodeks for ansvarligt fiskeri fastslog Domstolen, at denne ordning mellem Rådet og Kommissionen også gælder, når FAO's organer fører forhandlinger vedrørende en FAO-konvention.

II. HENSTILLING

På baggrund af ovenstående henstiller Kommissionen:

- at Rådet bemyndiger Kommissionen til at føre forhandlinger med andre interesserede parter med henblik på udarbejdelse af et juridisk bindende instrument vedrørende havnestatsforanstaltninger, der skal forebygge, afværge og standse ulovligt, urapporteret og ureguleret fiskeri

- at Rådet, da Kommissionen i overensstemmelse med traktaten vil føre disse forhandlinger på Det Europæiske Fællesskabs vegne, udpeger et særligt udvalg til at bistå den med denne opgave, og

- at Rådet udsteder vedlagte forhandlingsdirektiver.

BILAG

Forhandlingsdirektiver

Kommissionen fører forhandlinger på Fællesskabets vegne med henblik på udarbejdelse af et internationalt juridisk bindende instrument vedrørende havnestatsforanstaltninger, der har til formål at forebygge, afværge og standse ulovligt, urapporteret og ureguleret fiskeri (IUU-fiskeri).

Kommissionen sikrer, at aftalens tekst er forenelig med international ret især med hensyn til bestemmelserne i FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav.

Kommissionen handler også i overensstemmelse med de mål, som Fællesskabet har opstillet i den fælles fiskeripolitik og tager, hvor aftalen berører udviklingslande, hensyn til de retningslinjer, som er defineret inden for rammerne af tilsagnet om at "tilstræbe sammenhæng i udviklingspolitikken".

Kommissionen støtter fastlæggelsen af et instrument, som forpligter dets parter til at indføre foranstaltninger med henblik på at:

- forhindre, at fartøjer, der udøver eller støtter IUU-fiskeri, anvender deres havne

- inspicere fartøjer, der befinder sig i deres havne og antagelig har udøvet eller støttet sådanne aktiviteter

- sikre hensigtsmæssig opfølgning på inspektioner og, i overensstemmelse med international ret, træffe de fornødne foranstaltninger over for fartøjer, der påviseligt har udøvet eller støttet IUU-fiskeri.

Kommissionen arbejder for, at aftalen kommer til at indgå i en integreret tilgang, der er udformet med henblik på at afværge, forebygge og standse IUU-fiskeri og navnlig bygger på internationalt samarbejde, overvågning og kontrolforanstaltninger i hele fiskekæden og aktiviteter i relation hertil ("fra båd til bord").

Kommissionen sikrer, at aftalen faktisk udformes, så den er rettet mod IUU-fiskeri uden at diskriminere fiskerfartøjer, som udøver deres aktiviteter i henhold til gældende love, forordninger eller bevarelses- og forvaltningsforanstaltninger.

Kommissionen understøtter den holdning, at aftalens bestemmelser er minimumsstandarder, som ikke hindrer aftalens parter i, som havnestater og i overensstemmelse med international ret, at indføre strengere foranstaltninger mod IUU-fiskeri.

Kommissionen sikrer sig, at aftalen indeholder bestemmelser, der gør det muligt for Fællesskabet at blive kontraherende part.

Kommissionen aflægger rapport for Rådet om resultatet af forhandlingerne og i givet fald om problemer, som er opstået under forhandlingerne.

[1] Jf. punkt 68 i beretningen fra det 27. møde i FAO's Fiskerikomité (Rom, den 5.-9. marts 2007): "I erkendelse af, at der er et presserende behov for en omfattende række havnestatsforanstaltninger, har komitéen noteret sig den store tilslutning til Norges forslag om at udforme et nyt bindende instrument baseret på modellen for havnestatsforanstaltninger til bekæmpelse af IUU-fiskeri og IPOA-IUU (FAO's internationale handlingsplan for bekæmpelse af ulovligt, urapporteret og ureguleret fiskeri). Komitéen støttede følgende tidsplan: afholdelse af en eksperthøring i anden halvdel af 2007 med henblik på at udarbejde et udkast til aftale og en teknisk høring med henblik på at færdiggøre teksten i instrumentet i første halvdel af 2008 og fremlægge det på det 28. møde i COFI i 2009. Mange medlemmer understregede, at det nye instrument bør fastlægge minimumsstandarder for havnestater og give mulighed for at vedtage strengere foranstaltninger; andre medlemmer understregede endvidere, at det ikke bør kunne anfægte andre tidligere vedtagne foranstaltninger, som for eksempel vedrørende behovet for at reducere fiskerikapaciteten".